      หาของกินยามค่ำคืนใกล้ที่พัก ร้านนี้น่าสนใจ ตัวเมืองลำปางเป็น จ.ที่มีร้านผัดไทยเยอะมาก เท่าที่ขับรถผ่านนี่ 4-5 ร้าน เห็นจะได้ ร้านนี้เป็นร้านที่เคยเดินออกมากินจากที่พัก ปรากฏว่าหมดซะก่อนในวันนั้น วันนี้มาแต่หัวค่ำเลย มีรึจะพลาด ผ่านที่ไรคนเยอะตลอด อาจเพราะร้านนี้ใช้เตาถ่านและน้ำมันหมูในการผัด รสชาติและความหอมถึงแตกต่างจากร้าน จะมัวรีรออยู่ทำไม มาทานกันเลย

     ผัดไทยเตาถ่านร้านนี้ตั้งอยู่บริเวณห้าแยก ร.ร.บุญวาทย์วิทยาลัย ตรงซอกตึกเล็ก ๆ เลยครับ โต๊ะนั่งมีไม่มาก แต่ให้สังเกตจากลูกค้าที่รอคิวซื้ออยู่เยอะพอสมควร ที่จอดรถค่อนข้างหายากสักหน่อยเพราะร้านตั้งอยู่บริเวณแยกพอดี อาจจะต้องจอดห่างออกไปแล้วเดินมาครับ ที่นี่จะขายผัดไทยและผัดซีอิ้ว ธรรมดา 35 บาท พิเศษ 40 บาท และถ้าเป็นกุ้งจะ 50 บาทครับ ร้านเปิดทุกวันตั้งแต่เวลา 17.30 น. (ป้าแกบอกได้กินแน่) จนถึง 22.00 น. ครับ

     สำหรับวันนี้ผมสั่งเป็นผัดไทยธรรมดาครับ ทางร้านมีผักสดจานใหญ่เสริฟให้ฟรี น้ำดื่มก็บริการตัวเอง ทานวันนี้ได้อรรถรสจริง ๆ เพราะแกตักออกมาจากเตายังไงนี่อย่างนั้นเลย ไม่มีเก็บขอบจานให้ผมสักนิด555 ด้านรสชาติยอมรับในความหอมที่ได้จากการผัดเตาถ่านและน้ำมันหมูครับ เตะจมูกชวนให้ทานจริง ๆ แต่ผัดวันนี้ไม่รู้ว่าป้าแกลืมใส่ส่วนผสมอะไรหรือเปล่า รสชาติออกจืด ๆ ไปนิด ปรุงยากมาก ๆ เหมือนสูตรของทางร้านจะไม่ใส่น้ำมะขามเปียกนะ (ไม่มีรสและกลิ่นเลย) แต่สุดท้ายแล้วความหอมก็ได้ใจผมไปครับ ส่วนด้านการบริการ คุณป้าแต่ละคนนี่พูดจาดี เป็นกันเองมาก ๆ เลยครับ เสริฟผักให้ถึงโต๊ะ น้ำดื่มมีบริการฟรี คราวหน้าถ้าได้มาลำปางอีก ขอมาทานตอนหิว ๆ ก็แล้วกัน ฮ่า ๆ

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,309)